บจ.ทยอยแจงน้ำท่วมให้คุณให้โทษ
หนุนกำไร‘CCP’โตโดดเด่นSFจำต้องลดค่าเช่าให้ลูกค้า
30 ต.ค. 2565

หนุนกำไร‘CCP’โตโดดเด่นSFจำต้องลดค่าเช่าให้ลูกค้า
บริษัทจดทะเบียนต่างทยอยโชว์ผลดีและผลร้ายจากน้ำท่วม 
นายชาคริต ทีปกรสุขเกษม กรรมการผู้จัดการ บริษัท ผลิตภัณฑ์คอนกรีตชลบุรี (CCP) เปิดเผยว่า ยอมรับรายได้ปีนี้อาจไม่ได้ตามเป้า 2,500 ล้านบาท เนื่องจากน้ำท่วมได้กระทบต่อการขนส่งในเขตพื้นที่กรุงเทพมหานคร (กทม.) แต่ไม่ได้กระทบในแง่ของกำไร เพราะเพียง 9 เดือนสามารถทำได้ 25 ล้านบาท ตามเป้าหมายที่ตั้งไว้แล้ว 
แม้ว่าต้นทุนวัตถุดิบในการผลิต เช่น ทราย จะปรับราคาขึ้น แต่บริษัทสามารถปรับราคาขายอิฐมวลเบาตามต้นทุนที่เพิ่มขึ้น หรือจาก 17-18 บาท เป็นกว่า 20 บาท ทำให้สามารถรักษาอัตรากำไรสุทธิที่ระดับ 4.2% บนฐานรายได้สูงขึ้นตามความต้องการที่เพิ่มขึ้นจากผลกระทบน้ำท่วม
สำหรับผลประกอบการในไตรมาส 4 นี้ คาดว่าจะขยายตัวคล้ายกับไตรมาส 3 ที่ผ่านมา โดยบริษัทรับผลดีจากความต้องการสูงขึ้น ขณะที่บริษัทคู่แข่งประสบปัญหาโรงงานถูกน้ำท่วม ซึ่งจะหนุนให้ผลประกอบการบริษัทปีนี้โดดเด่นในรอบ 4 ปี จากระยะ 3 ปีที่ผ่านมาขาดทุนโดยตลอด 
ขณะที่ปีหน้าตั้งเป้าหมายรายได้จะโต 15% อยู่บนสมมติฐานธุรกิจโตปกติยังไม่ได้นับรวมงานใหม่ที่จะเกิดจาการฟื้นฟูนิคม และบริษัทคู่แข่งจะกลับมาฟื้นตัวสามารถผลิตได้เมื่อไหร่ ซึ่งในไตรมาสแรกของปีหน้าคงจะเห็นภาพชัดเจน
น.ส.พรรณรวี เอื้ออารีผู้อำนวยการฝ่ายการเงิน บริษัท สยามฟิวเจอร์ดีเวลอปเมนท์ (SF) กล่าวว่า ผลจากน้ำท่วมทำให้บริษัทต้องปรับลดค่าเช่าให้กับลูกค้า และมีผลให้รายได้บริษัทในไตรมาส 4 นี้ลดลง ซึ่งปกติเป็นช่วงธุรกิจอยู่ในวงจรขาขึ้น แต่เชื่อว่าจะไม่กระทบเป้าหมายรายได้ของบริษัทในปีนี้ 1,500 ล้านบาท 
อย่างไรก็ดี ขณะนี้บริษัทอยู่ระหว่างการหาข้อสรุปว่าจะปรับลดค่าเช่าให้ลูกค้าเฉพาะช่วงที่ศูนย์การค้าปิดบริการหรือให้ส่วนลดทั้งเดือน โดยที่ผ่านมาบริษัทปิดห้างไปเพียง 2 แห่ง คือ เพชรเกษมและแจ้งวัฒนะ ขณะนี้แจ้งวัฒนะได้เปิดให้บริการแล้ว 
จากปัญหาน้ำท่วมยังเป็นผลให้บริษัทต้องเลื่อนการเปิดศูนย์การค้านวมินทร์ เฟสติวัล วอล์ค เป็นกลางเดือน ธ.ค.แทน จากเดิมกำหนดเปิดสิ้นเดือน พ.ย.นี้ 
น.ส.พรรณรวี กล่าวว่า ปีหน้าบริษัทจะเริ่มรับบริหารศูนย์การค้าเอง เพราะจะมีอัตรากำไรขั้นต้นที่ดีกว่าและตั้งเป้ารายได้จะโตขึ้น 10 % จากปีนี้ที่ 1,500 ล้านบาท ซึ่งการขยายตัวระดับนี้ยังไม่รวมโครงการเมกะ บางนา 
สำหรับงบลงทุนปีหน้าทั้งหมด 1,055 ล้านบาท เพื่อขยายศูนย์การค้า 3 แห่ง โดยเป็นการขยายส่วนต่อขยายเดิม 2 แห่ง และเปิดใหม่ 1 แห่ง ซึ่งจะทำให้ปีหน้าบริษัทมีพื้นที่ให้เช่ารวม 4.1 แสนตารางเมตร